લોન માફી એ તો થૂંકનો સાંધો છે. તેનાથી એવું થશે કે દેવાદાર ખેડૂતોના દેવા માફ થશે અને આગામી સિઝનમાં પાક લેવા તે નવું દેવું કરશે. જે રાજ્યમાં સૌથી વધુ ખેડૂત આત્મહત્યા થઈ હોય તેણે આટલાથી સંતોષ ન માનવો જોઈએ. હાલ કટોકટીની સ્થિતિ છે, કૃષિ-પેદાશોના ભાવ નીચે જઈ રહ્યા છે. કડવું-સત્ય એ છે કે કૃષિ આવક અપૂરતી છે, પડતર કિંમત વધી રહી છે, સામે ખેત-પેદાશના ભાવ નીચા રહે છે. જળસંસાધન અને ટેકનિકલ ઈનપુટના વપરાશમાં ભારે અસમાનતા પ્રવર્તી રહી છે, રોકડિયા પાક વધી રહ્યા છે. સઘન ખેતી અને ઉત્પાદકતામાં ઘટાડાને લઈને કંઈક કરવું રહ્યું. ચોમાસું અને આંતરરાષ્ટ્રીય બજાર બંનેનો ભરોસો ન હોય એટલે આ પરિબળો વધુ વકર્યા છે. સામે છેડે ખેડૂતને કોઈ રક્ષણ નથી.